Id-Direttiva tal-Kunsill
tal-21 ta’ Diċembru 1989
li temenda d-Direttiva 76/769/KEE dwar l-approssimazzjoni tal-liġijiet, ir-regolamenti u d-dispożizzjonijiet amministrattivi ta’ l-Istati Membri li għandhom x’jaqsmu mar-restrizzjonijiet dwar il-marketing u l-użu ta’ ċerti sustanzi u preparazzjonijiet perikolużi
(89/678/KEE)
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea, u b’mod partikolari l-Artikolu 100a tiegħu,
Wara li kkunsidra l-proposta mill-Kummissjoni [1],
F’kooperazzjoni mal-Parlament Ewropew [2],
Wara li kkunsidra l-opinjoni tal-Kumitat Ekonomiku u Soċjali [3],
Billi l-pubbliku u l-ambjent huma l-ħin kollu esposti għal riskji ġodda li jirriżultaw mill-użu tal-prodotti kimiċi; billi meta tinkixef il-ħsara u b’mod partikolari meta jiġu osservati l-każi li jkollhom konsegwenzi serji fuq is-saħħa tal-bniedem, tinħtieġ azzjoni immedjata biex tipprojbixxi jew tillimita l-marketing jew l-użu ta’ ċerti sustanzi u preparazzjonijiet perikolużi fil-livell Komunitarju;
Billi, fil-mod kif miktuba fil-preżent, id-Direttiva 76/769/KEE [4] ma tistabbilixix illi l-addattamenti għall-progress tekniku ta’ l-Annessi jistgħu jiġu deċiżi mill-Kummissjoni, megħjuna minn kumitat, u għalhekk kull addattament għandu jkun is-suġġett ta’ deċiżjoni tal-Kunsill;
Billi l-progress tekniku jagħmilha ħaġa ta’ ħtieġa li jiġu adattati fil-pront id-dispożizzjonijiet li jinsabu fl-Anness mad-Direttiva 76/769/KEE; billi, sabiex l-implimentazzjoni tal-miżuri meħtieġa tkun eħfef, huwa meħtieġ illi tiddaħħal proċedura li tipprovdi għall-kollaborazzjoni mill-qrib bejn l-Istati Membri u l-Kummissjoni; billi għandha ssir dispożizzjoni li tipprovdi għal din il-proċedura fi ħdan kumitat u sabiex dawn l-emendi jiġu adottati skond il-proċedura stabbilita fl-Artikolu 21 tad-Direttiva tal-Kunsill 67/548/KEE tas-27 ta Ġunju 1967 dwar l-approssimazzjoni tal-liġijiet, ir-regolamenti u d-dispożizzjonijiet amministrattivi li għandhom x’jaqsmu mal-klassifikazzjoni, l-imballaġġ u l-ittikkettjar tas-sustanzi perikolużi [5], kif l-aħħar emendata bid-Direttiva 88/490/KEE [6],
ADOTTA DIN ID-DIRETTIVA:
L-Artikolu 1
L-Artikolu li ġej huwa hawnhekk imdaħħal fid-Direttiva 76/769/KEE:
"L-Artikolu 2a
L-emendi meħtieġa sabiex jaddattaw l-Annessi għall-progress tekniku, fir-rigward tas-sustanzi u l-preparazzjonijiet diġà koperti bid-Direttiva, għandhom jiġu adottati skond il-proċedura stabbilita fl-Artikolu 21 tad-Direttiva 67/548/KEE [7], kif l-aħħar emendata bid-Deċiżjoni 88/490/KEE [8]."
L-Artikolu 2
Din id-Direttiva hija indirizzata lill-Istati Membri.
Magħmula fi Brussel, fit-3 ta’ Diċembru 1989.